runetrust/blame-folketinget-dk huggingface dataset:
Mogens Jensen (S), 2023-05-25:
Tak, og også herfra tak til ordføreren, både for et utrolig stærkt engagement på kulturens område og selvfølgelig for en rigtig fin ordførertale.
Jeg tror, man må erkende – det står jo sådan set også i redegørelsen – at det primært er en faktabaseret fremstilling af, hvordan tingene er i dag.
Det politiske take på det, altså hvor vi så skal hen, og hvordan vi tager de her udfordringer op, er jo den proces, vi er startet på nu.
Så ja, måske står ikke alt nævnt her, men udfordringerne tror jeg vi er klar til tage.
Jeg vil spørge ordføreren om lige præcis det her med den tredjedel, der ikke benytter sig af kulturtilbuddene.
I min tale nævnte jeg i hvert fald tre veje at gå i forhold til børn og unge.
Jeg kan mærke, at vi er fuldstændig enige om, hvordan vi får kulturen og kunsten tættere på dem, men der er også det med, at institutionerne skal række mere ud.
Det gør man, men man kan gøre det mere og bedre.
Det tredje, jeg nævnte, var det her med arbejdspladserne.
Kan ordføreren se et perspektiv i at bruge det som en stærkere platform for kulturformidling?
Charlotte Broman Mølbæk (SF), 2023-05-25:
Ja, det er jo spørgsmålet: Er glasset halvt tomt eller halvt fyldt?
Vi er glade for, at der er kommet en stærkere prioritering af det, men vi melder også fuldt ind med ambitioner og visioner for kulturområdet, og vi lader os ikke stoppe af, at vi er kommet i gang.
Vi vil gerne have den hele vejen, så den går vi full-blown ind for –
undskyld mit engelske, formand.
Jan E. Jørgensen (V), 2023-05-25:
Jeg tror, at alle partier brænder for festivalerne og sætter kæmpestor pris på det store arbejde, de udøver, og ikke bare fordi de spiller musik, men jo også fordi de er rigtig dygtige til at engagere frivillig arbejdskraft, og flere af dem donerer endda overskuddet til velgørende formål.
Så festivalerne kan kun hyldes, og vi holdt også hånden under dem under corona, så det var sådan set blot for at sige, at måske skulle man også fokusere på det, der står, frem for det, som man måske kunne mene der kunne have stået lidt mere om.
Charlotte Broman Mølbæk (SF), 2023-05-25:
Arh, vi havde trods alt et fritidspas med i vores regeringsgrundlag, vores forståelsespapir.
At det ikke blev realiseret, er så en anden sag, men der stod faktisk noget, der pegede hen imod, at børn og unge skulle have adgang til fritidstilbud, som jo både handler om kulturelle tilbud og om idrætstilbud.
Som ordføreren nok kunne høre, nåede jeg det næsten lige på minuttet, for jeg har rigtig meget at sige om kulturen.
Det er en god start, men der er også nogle vigtige ting, som vi bliver nødt til at huske at vi skal have med, både når det gælder børn og unge, og når det gælder festivalerne, som omsætter for så mange penge hvert år; det er ret centralt.
Det er også ret centralt for den danske livescene.
Så det vil vi bare gerne gøre opmærksom på, altså at det skal vi huske i det arbejde, der kommer efter den her redegørelse, og forhåbentlig også i den næstkommende redegørelse.
Jan E. Jørgensen (V), 2023-05-25:
Tak for talen, og tak for engagementet.
Jeg kan i hvert fald sige så meget, at det er fuldstændig korrekt, at ordføreren er en ivrig festivalgænger.
Det har jeg selv bevidnet, og jeg glæder mig også til sommerens festivaler, og dem kunne der da måske godt have stået lidt mere om.
Der kunne måske også godt have stået lidt mere om vores rolle som kulturudøvere og ikke bare kulturforbrugere, men der står rigtig meget om rigtig mange ting.
Er SF ikke glade for, at vi har fået en kulturpolitisk redegørelse?
Og er SF ikke glade for, at vi har fået en regering, som i sit regeringsgrundlag har skrevet rigtig meget om kultur modsat den regering, som SF var støtteparti for i forrige periode?
Der stod der ikke så meget som ét ord om kultur.
Katrine Daugaard (LA), 2023-05-25:
Man kunne f.eks. bruge de penge på at lave skattelettelser for de fonde og private, som jo rigtig gerne vil investere en hel del og gerne vil investere mere i kulturen.
Lean Milo (M), 2023-05-25:
Der er ingen tvivl om, at når vi ser en investering i noget, som ligefrem giver et afkast, så er det jo en investering af skatteborgernes penge, som både giver et økonomisk afkast og sikrer næste generation i deres trivsel, og som lige nu giver os en fornøjelse.
Så i forhold til om det skal være det ene eller det andet, vil jeg sige, at Moderaterne ser det, som at det er et både-og.
Og det skal selvfølgelig være nogle gode betingelser, for at andre også kan gå ind og byde ind, og at erhvervslivet også kan være med til investeringerne.
Katrine Daugaard (LA), 2023-05-25:
Jeg synes, det er spændende at tale om, at kulturlivet er en god investering.
Lean Milo (M), 2023-05-25:
Det er da et rigtig, rigtig godt spørgsmål.
Der er ingen tvivl om, at jeg har visse beføjelser, men om jeg her fra talerstolen ligefrem kan begynde at trække ekstra penge ud af de 16 mia. kr., tvivler jeg lidt på.
Men jeg er i hvert fald overbevist om, at det, vi ser, hvilket jeg også kom frem til min tale, jo er et kulturliv, som faktisk er en overskudsforretning.
Og når vi ser en overskudsforretning, så er det en god investering, og når vi ser gode investeringer, om det så er i kroner og øre eller i den fremtidige generation, så er Moderaterne jo båret af sund fornuft.
Charlotte Broman Mølbæk (SF), 2023-05-25:
Er det så nu, at der er penge til den 1 mia. kr. til kulturområdet, som Moderaterne gik til valg på?
Lean Milo (M), 2023-05-25:
Tak for spørgsmålet.
Der er ingen tvivl om, at Moderaterne er stærkt fokuseret på de unges trivsel, og det er vi i alle aspekter.
Når det kommer til kunst og kultur, har vi nogle greb, vi kan benytte os af, og der er ingen tvivl om, at skolerne har en rolle at spille.
Hvis vi kigger på vores kulturpas, vil det alt andet lige være et startsted, hvor vi skal begynde at lære og arbejde med at få kulturpasset bredt ud, så de unge også begynder aktivt at bruge de kulturelle tilbud.
Hvordan udviklingen så kan blive på sigt, og hvad vi kommer til at se, når vi går i gang med den øvelse, kan sagtens komme til at smitte af på folkeskolen.
Jeg ser ikke noget i vejen for, at man går ind og kigger på, hvordan rammerne skal være.
Altså, betingelserne skal være gunstige, således at vi som samfund får mest ud af det.
Men jeg ser heller ikke noget i vejen for, at vi som samfund investerer i kulturen, når den giver et positivt afkast.
Mogens Jensen (S), 2023-05-25:
Jeg tror, alle vil erkende, at når man beslutter sig for, at der skal bygges en ny bygning, er det ikke politikere, der sidder og beslutter, hvad det er for tømrere og murere og fagligheder, der skal anvendes i det byggeri.
Det overlader man til professionelle fagfolk.
Det er det samme, vi gør, når vi uddeler kunst- og kulturstøtte.
Men det kan jeg forstå at man ikke anerkender.
Men så vil jeg spørge ordføreren: Der skal vælges mellem bevillinger til to orkestre; det ene er Concerto Copenhagen, og det andet er Danmarks Underholdningsorkester, og man kan kun vælge ét af dem – hvilket orkester vil ordføreren støtte?
Mikkel Bjørn (DF), 2023-05-25:
Tak for det.
Jeg synes, det er interessant, at spørgeren nævner bygningsværker eksempelvis, og at vi ikke går ind og blander os.
Det gør vi da hver eneste dag.
Altså, når vi skal bygge bygninger her i København, er der da lokalpolitikere, der sidder og foretager prioriteringer i forhold til det ene eller det andet.
Det samme gør vi da her i Folketinget i forhold til alle mulige ting.
Så jeg synes, det er en naiv og også en forkert fremstilling af, hvilken form for armslængde vi egentlig har i dag.
For armslængden er langt hen ad vejen et fatamorgana.
Så vil jeg sige til spørgeren, at når vi i Dansk Folkeparti gerne vil have, at det i højere grad er politikerne, der skal træffe de her beslutninger, er det, fordi vi gerne vil rykke beslutningskompetencen i forhold til kunst og kultur så tæt på befolkningen som overhovedet muligt, så det er borgerne – i det her tilfælde os som folkets repræsentanter, men også i videre udstrækning ved lokale folkeafstemninger eller noget andet – der er med til at bestemme, hvad for en kultur der skal gøre sig gældende i det land, som folk bor i, og hvor de selv finansierer det igennem skattefinansiering.
Mogens Jensen (S), 2023-05-25:
Tak for talen.
Noget af temaet havde vi jo for nylig i den debat om et beslutningsforslag, som Dansk Folkeparti havde fremsat om afskaffelse af Statens Kunstfond.
Jeg kan forstå – og det bliver også lidt tematikken her igen – at Dansk Folkeparti gerne vil have, at det er os politikere, der skal træffe beslutning om, hvad det konkret er for kultur- og kunstprojekter eller kunstnere, der skal have støtte.
Det er vi i Socialdemokratiet meget uenige i.
Vi mener, at man skal respektere, at der her også er en faglighed.
Ligesom vi går heller ikke ud og peger på, hvilke murere og tømrere eller arkitekter for den sags skyld der skal bruges til at bygge statens bygningsværker osv., så er der en professionalisme og en faglighed her, man skal respektere.
Men må jeg spørge ordføreren om det system, som ordføreren gerne vil indføre, altså hvor der ligesom er politisk kontrol med, hvilken kunst der støttes, og hvilke kunstnere der får støtte, hvilke medier osv. Findes der eksempler på det i nogle lande, som ordføreren sådan er inspireret af eller kan henvise til?
Mikkel Bjørn (DF), 2023-05-25:
Det, at vi har ytringsfrihed i Danmark, betyder jo, at staten ikke kommer med repressalier, hvis man ytrer sig om et eller andet emne.
Det, min kritik af wokeideologien går på, er, at det er en dybt skadelig ideologi, og at det rent ideologisk har nogle meget, meget farlige konsekvenser, hvis vi går ned ad den vej.
Det handler jo ikke om, at folk ikke har lov til at ytre holdninger, der mildt sagt er dårlige.
Tak for det.
Jeg synes, det var en glimrende tale, og jeg synes også, ordføreren kom ind på nogle interessante tanker.
Jeg synes, man kan sige, at det jo i hvert fald afspejler en eller anden form for folkelighed i prioriteringen af midler, altså at man gerne skal appellere til nogen ude i befolkningen, hvis man skal have en støtte fra os herinde.
Det synes vi selvfølgelig i Dansk Folkeparti er helt rimeligt.
Der er alt for meget kunst og kultur i dag, som er fuldstændig løsrevet fra den almindelige befolkning.
Jeg kunne egentlig godt tænke mig at spørge ordføreren, om ordføreren er enig i, at der er noget kultur, der er bedre end andet, og dermed også noget kultur, som er mere berettiget til støtte end andet kultur.
Charlotte Broman Mølbæk (SF), 2023-05-25:
Det er jeg glad for at høre.
Så håber jeg også, at DF og ordføreren er med på, at når unge mennesker ytrer sig om, hvad der er krænkende, hvad der er grænseoverskridende, hvad der er okay, og hvad der ikke er okay, så er det også helt okay, fordi de ytrer sig om deres holdning.
En wokedagsorden er ikke noget, der er stadfæstet.
Det er ikke en ideologi, der er beskrevet.
Det er ikke noget, der er blevet skrevet ind i nogen som helst form for grundlag, men det er et udtryk for, at der er en lang række borgere i det her land, som fortæller om, hvad de mener vi bør gøre, hvad de føler der mangler at blive sagt, og hvad det er, man ikke har lyttet til.
Mikkel Bjørn (DF), 2023-05-25:
Ja, ytringsfrihed er ufattelig vigtigt for Dansk Folkeparti.
Det er en af kerneværdierne her i Danmark, og den kæmper vi for hver eneste dag.
Charlotte Broman Mølbæk (SF), 2023-05-25:
Tak for det, og undskyld, men jeg vil lige gøre formanden opmærksom på, at det faktisk er Mølbæk.
Men det er helt okay.
Du er langtfra den første, der begår den fejltagelse.
Undskyld.
Tak for talen, om end jeg må konstatere, at SF stort set er uenige i det hele.
Vi kom langt omkring i den her tale, som næsten kunne minde om en oplæsning af DF's ideologiske bagkatalog.
Så jeg har et spørgsmål: Mener DF, at ytringsfriheden er vigtig, altså at det fortsat er noget, vi alle sammen skal have ret til i det danske samfund?
Zenia Stampe (RV), 2023-05-25:
Jeg kunne da f.eks. rigtig godt tænke mig at have en samtale om forskydning af forbrug fra materielt forbrug til immaterielt forbrug.
Og det er der helt sikkert nogle der vil mene er dybt intimiderende, fordi man blander sig i folks private valg, men jeg tror på, vi er på vej hen i en ny virkelighed, en ny økonomi, hvor vi bliver nødt til at ændre en del af vores forbrug fra at være materielt til at være immaterielt.
Det kunne være kulturelt forbrug.
Kulturelt forbrug er jo heldigvis langt hen ad vejen immaterielt, men det kan jo sådan set også bare være ved at få en kultur, hvor det at forbruge bæredygtigt får en anden betydning, en større værdi, giver mennesker mening.
Helle Bonnesen (KF), 2023-05-25:
Tak for talen.
Jeg bed mærke i, at ordføreren nævnte, at det var dejligt at se, at Det Radikale Venstre havde påvirket regeringsgrundlaget, nemlig det her med, at kulturen kan løse klimakrise og trivselskrise, og jeg synes, det er rigtig befriende at finde ud af, hvor de sætninger kommer fra, for vi er jo nogle, der ligesom har gået og ventet på, hvordan de blev effektueret, og nu ved vi så, hvorfor de ikke gør det.
Men hvis nu Radikale havde været med i regering, kunne ordføreren så nævne et eksempel på et kulturinitiativ i forhold til klimakrisen, som man ville have iværksat eller peget på?
Søren Søndergaard (EL), 2023-05-25:
Det er meget skægt, hvordan fokus for diskussionen flytter sig.
Det var det, jeg opponerede imod.
Jeg har slet ikke udtalt mig om alle de andre ting.
I den sammenhæng var det slet ikke mit ærinde.
Mikkel Bjørn (DF), 2023-05-25:
Jamen dermed er der jo lige så meget armslængde i, at Mærsk så sidder og uddeler penge til ting, som han synes er fornuftige, og som er i overensstemmelse med hans personlige politiske synspunkter eller værdier.
Så jeg ønsker bare at bede ordføreren bekræfte, at Statens Kunstfond kan være et lige så politisk organ som alle mulige andre organer, og at der ikke er nogen armslængde til stede, bare fordi vi politikere ikke blander os.
Det er bare en anden, der pludselig går ind og bestemmer.
Søren Søndergaard (EL), 2023-05-25:
Der er jo i hvert fald en armslængde i forhold til det politiske system og politikerne, og det synes vi er positivt.
Den, der vel har mest indflydelse i forhold til det, i forhold til hvem der kan udpeges osv., i det politiske system, er ministeren, som har en vis indflydelse.
Og der må man jo gå ud fra, at ministeren repræsenterer et flertal i den danske befolkning.
Men det er en indirekte indflydelse og ikke en absolut indflydelse, og det er vi tilfredse med.
Mikkel Bjørn (DF), 2023-05-25:
Det er et godt spørgsmål.
Der må jeg simpelt hen være spørgeren svar skyldig.
Men jeg anerkender præmissen om, at i teorien kan det ene være mere værdifuldt at støtte end det andet.
Det er en helt legitim politisk prioritering.
Men jeg tror, jeg ville have svært ved at vælge det ene over det andet.
Men det betyder ikke, at det ikke er en prioritering, jeg synes ville være helt legitim at foretage.
Lean Milo (M), 2023-05-25:
Mange tak.
Jeg beklager, at jeg ikke fik ramt knappen rigtigt første gang, men tak for at komme tilbage på talerstolen.
Og tak for talen.
Jeg bemærkede, at ordføreren gjorde meget ud af at fortælle, at vi som samfund er en belastning i forhold til de midler, der bliver brugt og investeret i kulturen.
Altså, jeg må forstå, at det er en belastning, at vi investerer i kulturen, og at vi bruger statsfinansierede midler til at opretholde kulturen.
Er det korrekt forstået?
Charlotte Broman Mølbæk (SF), 2023-05-25:
Tak for det svar.
Det er sådan lidt, ligesom brændt barn skyr ilden.
De tre områder, jeg nævnte her, var faktisk også nogle af dem, der var meget underprioriterede, da coronaen ramte, og hvor vi som kulturordførere i den grad skulle kæmpe for at vise og anerkende værdien af eksempelvis festivalerne eller de mange mindre initiativer for børn og unge, som er ret så væsentlige, men som bare stod til at blive lukket fuldstændig ned og ryge væk.
Bl.a. omsætter festivalerne for godt 1 mia. kr. hvert år, og jeg synes bare, det ville have klædt den her redegørelse, hvis det havde stået deri.
Så det er bare lige for også at minde om, at der er altså noget, der er rigtig vigtigt, som vi endelig ikke må glemme, og at vi skal lære af det, vi fik trods alt ud af coronakrisen.
Jakob Engel-Schmidt (M), 2023-05-25:
Det er jo et gavmildt at have det her minut til at svare på så dybe og komplicerede spørgsmål, så det vil jeg forsøge at gøre efter bedste evne.
Fra side 27 til side 31 er der nævnt nogle af de områder, som ordføreren interesserer sig for i forhold til børn og unge og festivaler.
For 4 uger siden mødtes jeg med alle større danske festivaler til en middagsseance i Kulturministeriet og inden for det, man kalder dispositionsnotatets snævre økonomiske rammer, til en snak om, hvordan danske festivaler har det, og hvad man som kulturminister kan gøre for at øge frivilligheden og øge lysten til at besøge en festival, og hvad vi kan gøre energimæssigt og bygningsmæssigt.
Det åbenbarede en række, synes jeg, interessante punkter, som jeg meget gerne drøfter både med den kreds, der står inden for vores musikhandlingsplan, og den, der står udenfor, for det helt unikke festivallandskab herhjemme synes jeg er utrolig vigtigt.
Hvad angår amatørkulturen, er det rigtigt, at vi godt kunne have skrevet mere i redegørelsen.
Men når man igangsætter en opgave i ministeriet – som stort set ingen, der stadig væk arbejder der, har prøvet at arbejde med – efter nogle nye formater i en ny tid, så må man jo også forsøge at prioritere.
Og næste gang vi laver sådan en øvelse, tror jeg, at den del af amatørkulturen, der ikke fylder nok nu, vil komme til at fylde noget mere.
Det er et godt input, tak for det.
Charlotte Broman Mølbæk (SF), 2023-05-25:
Mange tak for talen, og også mange tak for anledningen til at kunne diskutere kultur.
Det er der tydeligvis behov for, og det har vi brugt en del timer på efterhånden.
Det er jo rigtig positivt med en redegørelse, som forsøger at give os en eller anden form for overblik.
Med den slags udmeldinger kommer der jo også en masse positive forventninger, for der er en masse mennesker, der går op i det her, og som for manges vedkommende, har jeg hørt, spørger: Hvad er ambitionerne så, hvad er visionerne, hvad skal vi med dem?
Og det er jo et legitimt spørgsmål.
Det kan vi ikke svare på i dag, og det tænker jeg heller ikke kulturministeren kan svare på i dag.
Men jeg påpegede tre områder, som jeg mener er rigtig vigtige at vi husker, og som jeg synes mangler.
Og det er jo bekymrende, for hvis ikke det er med i redegørelsen, er det så noget, ministeren har øje for?
Her snakker jeg bl.a. og i særdeleshed om børn og unge og deres ret til netop at have adgang til kultur, både til at udleve og opleve den, som jeg har uddybet tidligere.
Også i forhold til festivallandskabet vil jeg høre, om kulturministeren er optaget af, hvad det har af betydning for livemusikken.
Og til sidst vil jeg også høre, hvad kulturministeren mener om amatørmusikken og amatørlaget derude.
Jakob Engel-Schmidt (M), 2023-05-25:
Jeg håber generelt, at Folketingets ordførere opfatter mig som åben i forhold til de processer, der kører.
Det har i hvert fald været mit ønske, og der er ikke noget, jeg ikke ønsker at dele af de ting, som vi i fællesskab skal igennem.
Altså, jeg opfatter det her som et helbredstjek af dansk kulturliv anno 2023, og sådan et helbredstjek giver jo ofte anledning til, at der så skal ske et eller andet, eller at man skal ændre vaner.
Det kan være, vi skal kigge på forskellige justeringer – scenekunstloven er et godt bud, og arkivloven er også et godt bud.
Foråret er jo gået med nogle af de øvelser, vi i fællesskab har lavet.
Ud over de økonomiske forhandlinger har der været en musikhandlingsplan, et kulturelt aktstykke, en række lovforslag og nogle medieforhandlinger, som vi går i gang med inden så længe.
Det har i hvert fald fyldt min kalender i så høj grad, at ud over at nedsætte en arbejdsgruppe for museumsreformen og så begynde at kigge på rammerne for et filmforlig i efteråret er det at lave ny kulturpolitik skemalagt til det første halvår.
De partnerskaber vil så nok, tænker jeg, løfte sløret for indsatser, både økonomisk, strukturelt og lovgivningsmæssigt, som vi skal igennem sammen, og der ønsker jeg selvfølgelig åbenhed og dialog med Folketingets partier omkring det.
Søren Søndergaard (EL), 2023-05-25:
Jeg vil under ingen omstændigheder kritisere ministeren for at tænke langt ud i fremtiden – 2040 tror jeg var det årstal, ministeren nævnte.
Jeg vil sådan set
heller ikke kritisere, at man i den her plan kun nævner måske fire-fem ting, man sådan umiddelbart vil gribe fat i, altså museumsreformen, bureaukratisk bøvl osv.
Men jeg kunne godt tænke mig et eller andet tidsperspektiv for, hvornår vi skal se på alle de andre områder inden for kulturens område, altså arkivloven, for nu bare at nævne et eksempel, og teatrene, for nu at nævne dem.
Der er jo rigtig mange områder, hvor der er nogle problemstillinger, som presser sig på.
Igen vil jeg sige, at det ikke er en kritik af, at de ikke har været omtalt her, og at der ikke er løsningsforslag osv., men har ministeren en eller anden idé om tidsplanen for, hvornår vi får et overblik over det?
Eller er det bedre, at vi gør det skriftligt, for så gør vi gerne det.
Jakob Engel-Schmidt (M), 2023-05-25:
Jeg ville ønske, at jeg var en musikalsk schweizerkniv, der kunne løse alle problemerne på de her 5 måneder og 10 dage, jeg har siddet i stolen som minister.
Det er jeg ikke, men jeg har taget fat.
Og det at sikre, at der i hvert fald er midler, til at man kan dygtiggøre sig over hele landet, og strøm til børn, som jeg antager at ordføreren peger på, fylder jo 8 mio. kr. over 4 år ud af de 266 mio. kr., vi har afsat ekstra til musik.
Nogle gange er det jo sådan i politiske aftaler, at der er ting, man er glad for og begejstret for, og ting, man er mindre begejstret for.
Men jeg synes jo, at man skal kigge på værdien af alt det, der er godt, og så vælge eller fravælge at være med.
Og jeg er stolt af det initiativ, vi har taget på musikområdet, hvilket dog ikke betyder, at vi på uddannelsesområdet er i mål.
Katrine Daugaard (LA), 2023-05-25:
Det er da en forkert måde at bruge pengene på, når man som en nødløsning, fordi der ikke er nok musiklærere ude i folkeskolerne, bruger penge på – undskyld, at jeg siger det – åndssvage projekter, hvor børn skal lave musik på en iPad i stedet for at lære at spille på et instrument.
Det er flot at foreslå morgensang, men vi har ikke musiklærerne til det.
Samtidig har vi så afsindig mange konservatorier, der uddanner dyre musikere, som ikke er dygtige nok, til at orkestrene vil have dem.
Der er ligesom noget galt hele vejen op igennem fødekæden.
Tak for ministerens store engagement.
Det er skønt, at vi har fået en kulturminister, som det er meget, meget tydeligt at mærke virkelig vil noget her.
Jeg savner dog noget mere fokus på, at vi ikke nødvendigvis skal tilføje flere penge, og et større fokus på, hvordan vi bruger pengene.
Og der tænker jeg, at det f.eks. er forkert at bruge penge på noget så ligegyldigt som kønsregnskaber, hvor der ikke engang er nogen konsekvens af, at det ikke er fifty-fifty.
Jeg savner også, at man f.eks. kigger på fødekæden, som jo er ved at gå i stykker, når det gælder musik, helt nede fra folkeskolen.
Jeg synes, det er meget vigtigt, at vi får en mere professionsnær uddannelse.
Hvad tænker ministeren om det?
Lean Milo (M), 2023-05-25:
Men nu, hvor vi må erkende, at det er en overskudsforretning, og at den model, der så ligger, armslængdemodellen, skaber et økonomisk overskud i vores samfund, kan ordføreren så ikke erkende, at modellen måske er den rigtige at arbejde videre med?
Mikkel Bjørn (DF), 2023-05-25:
Jeg har lidt svært ved at sætte fingeren på, hvad spørgeren helt præcis henviser til i min tale.
Så der må jeg simpelt hen være spørgeren svar skyldig.
Det er klart.